title: 2018 m. gruodžio 5 d. Komisijos sprendimas (ES) 2018/1927, kuriuo nustatomos Europos Komisijos atliekamo asmens duomenų tvarkymo konkurencijos srityje vidaus taisyklės, susijusios su informacijos teikimu duomenų subjektams ir tam tikrų teisių ribojimu

text:
10.12.2018

                  LT

                  Europos Sąjungos oficialusis leidinys

                  L 313/39

         KOMISIJOS SPRENDIMAS (ES) 2018/1927
         2018 m. gruodžio 5 d.
         kuriuo nustatomos Europos Komisijos atliekamo asmens duomenų tvarkymo konkurencijos srityje vidaus taisyklės, susijusios su informacijos teikimu duomenų subjektams ir tam tikrų teisių ribojimu
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 249 straipsnio 1 dalį,
         kadangi:

                     (1)

                     siekdama užtikrinti konkurencijos taisyklių vykdymą pagal Sutartį ir antrinės teisės aktus, taip pat pagal tuo tikslu sudarytus tarptautinius susitarimus (1), Komisija atlieka administracinius tyrimus. Tuo tikslu Komisija naudojasi tyrimo ir vykdymo užtikrinimo įgaliojimais (įskaitant susijusią operatyvinę veiklą) antimonopolinės politikos, susijungimų kontrolės ir valstybės pagalbos kontrolės srityse, kurie jai suteikti atitinkamais Sąjungos aktais;

                     (2)

                     Komisijos tyrimo ir vykdymo užtikrinimo veiklos konkurencijos srityje objektas yra ne fiziniai asmenys, o įmonės arba valstybės narės, kurioms taikomos Sutartyje įtvirtintos konkurencijos taisyklės. Vis dėlto neišvengiama atvejų, kai atliekant konkurencijos tyrimą yra tvarkomi, kaip apibrėžta Reglamento (ES) 2018/1725 3 straipsnio 3 punkte, asmens duomenys, kaip apibrėžta Europos Parlamento ir Tarybos reglamento (ES) 2018/1725 (2) 3 straipsnio 1 punkte. Komisijai reikia tvarkyti tokius asmens duomenis tam, kad ji galėtų atlikti jai, kaip valdžios institucijai, kuri užtikrina Sąjungos konkurencijos taisyklių vykdymą, pavestas funkcijas. Tyrimai antimonopolinės politikos, susijungimų kontrolės ir valstybės pagalbos kontrolės srityse ir konkurencijos taisyklių vykdymo užtikrinimas yra stebėsenos, tikrinimo ar reguliavimo funkcijos, susijusios su viešosios valdžios įgaliojimų vykdymu Reglamento (ES) 2018/1725 25 straipsnio 1 dalies c ir g punktuose nurodytais atvejais. Ta veikla padedama plėtoti ir saugoti konkurencingą vidaus rinką, kartu užtikrinant svarbaus Sąjungos ir valstybių narių ekonominio ir finansinio intereso apsaugą;

                     (3)

                     atlikdama tyrimus ir užtikrindama vykdymą antimonopolinės politikos, susijungimų kontrolės ir valstybės pagalbos kontrolės srityse, Komisija tvarko iš juridinių asmenų, fizinių asmenų, valstybių narių ir kitų subjektų (pavyzdžiui, nacionalinių konkurencijos institucijų, reguliavimo institucijų ir kitų valdžios įstaigų ir institucijų), trečiųjų šalių konkurencijos institucijų ir tarptautinių įstaigų bei organizacijų gautus ar jų pateiktus asmens duomenis. Kai Komisija savo iniciatyva arba remdamasi gauta informacija atlieka konkurencijos tyrimus ir užtikrina vykdymą, ji taip pat gali tvarkyti iš viešai prieinamų šaltinių (pavyzdžiui, atliekant rinkos stebėseną ar tikrinimą), anoniminių šaltinių (pavyzdžiui, pranešėjų ir (arba) informatorių) arba identifikuotų šaltinių (pavyzdžiui, skundų pateikėjų), kurių tapatybę reikia apsaugoti, gautus arba jų pateiktus asmens duomenis;

                     (4)

                     savo ruožtu tiek, kiek tai reikalinga ir tinkama siekiant naudotis savo įgaliojimais, apsaugoti subjektų, dėl kurių Komisija vykdo procedūrą, teisę į gynybą ir užtikrinti veiksmingą bei rezultatyvų Sąjungos konkurencijos taisyklių taikymą, Komisija gali perduoti asmens duomenis juridiniams ar fiziniams asmenims (pavyzdžiui, suteikdama galimybę susipažinti su byla), o dvišalio arba daugiašalio bendradarbiavimo su valstybėmis narėmis arba trečiųjų šalių institucijomis ir organizacijomis pagrindu – nacionalinėms konkurencijos institucijoms ir kitoms institucijoms bei įstaigoms;

                     (5)

                     konkurencijos srityje atliekant tyrimą ir užtikrinant vykdymą, asmens duomenų tvarkymo veikla, kaip apibrėžta Reglamento (ES) 2018/1725 3 straipsnio 3 punkte, gali būti vykdoma dar iki Komisijai oficialiai pradedant procedūrą, tęstis visą tyrimo laikotarpį ir trukti net po oficialaus tyrimo baigimo (pavyzdžiui, rinkos arba atitikties stebėsenos ar tikrinimo, poreikio pradėti naujus tyrimo veiksmus vertinimo, teismo proceso ir pan. tikslais);

                     (6)

                     Komisijos tvarkomi asmens duomenys yra, pavyzdžiui, tapatybės duomenys, kontaktiniai duomenys, profesiniai duomenys ir duomenys, susiję su tyrimo arba procedūros dalyku arba pateikti dėl jų sąsajumo su tuo dalyku. Asmens duomenys saugomi saugioje elektroninėje aplinkoje, kad būtų užkirstas kelias neteisėtai prieigai prie duomenų arba jų perdavimui asmenims, kuriems jų nebūtina žinoti. Komisijos tarnybos, atsakingos už tyrimą, asmens duomenis saugo tiek laiko, kiek tai būtina tyrimui atlikti ir poreikiui pradėti naujus tyrimo veiksmus įvertinti, administracinės procedūros laikotarpį ir visą bet kokį tolesnės teisminės peržiūros proceso laiką bei administracinio saugojimo terminą, kuris skaičiuojamas nuo galutinio bylos užbaigimo. Suėjus saugojimo terminui, su byla susijusi informacija, kurioje yra asmens duomenų, perduodama į Komisijos istorinį archyvą (3);

                     (7)

                     vykdydama savo funkcijas, Komisija privalo paisyti fizinių asmenų teisių, susijusių su asmens duomenų tvarkymu, kaip pripažįstama Europos Sąjungos pagrindinių teisių chartijos 8 straipsnio 1 dalyje ir Sutarties 16 straipsnio 1 dalyje. Kartu Komisija yra atsakinga už konkurencijos taisyklių vykdymo užtikrinimą, todėl ji turi tikrinimus atlikti laiku ir laikydamasi konfidencialumo bei profesinės paslapties taisyklių (4), taip pat paisydama subjektų, dėl kurių ji atlieka tyrimą, teisės į gynybą (5) ir fizinių asmenų, kurių tapatybę reikia apsaugoti, teisių;

                     (8)

                     tam tikromis aplinkybėmis duomenų subjektų teises pagal Reglamentą (ES) 2018/1725 būtina suderinti su tyrimo ir vykdymo užtikrinimo veiklos poreikiais, be kita ko, visapusiškai paisyti kitų duomenų subjektų pagrindinių teisių ir laisvių. Tuo tikslu Reglamento (ES) 2018/1725 25 straipsnyje nustatyta galimybė Komisijai apriboti 14–22 ir 35 straipsnių, taip pat jo 4 straipsnio – tiek, kiek jo nuostatos atitinka to reglamento 14–22 straipsniuose nustatytas teises ir pareigas, – taikymą;

                     (9)

                     šios vidaus taisyklės turėtų būti taikomos visoms duomenų tvarkymo operacijoms, kurias Komisija atlieka naudodamasi tyrimo įgaliojimais, nesvarbu, ar savo iniciatyva, ar remdamasi gauta informacija, ir vykdydama vykdymo užtikrinimo bei susijusią operatyvinę veiklą antimonopolinės politikos, susijungimų kontrolės ir valstybės pagalbos kontrolės srityse, kai duomenų subjektų teisių įgyvendinimas galėtų kelti grėsmę tyrimo arba vykdymo užtikrinimo veiklos vykdymui. Šios taisyklės turėtų būti taikomos tvarkymo operacijoms, atliekamoms iki oficialiai pradedant procedūrą, visą tyrimo laikotarpį ir po oficialaus tyrimo baigimo, įskaitant duomenų tvarkymą dvišalio arba daugiašalio bendradarbiavimo su nacionalinėmis konkurencijos institucijomis, valstybių narių arba trečiųjų šalių institucijomis ir organizacijomis pagrindu;

                     (10)

                     siekdama laikytis Reglamento (ES) 2018/1725 14, 15 ir 16 straipsnių, Komisija turėtų skaidriai ir suprantamai informuoti visus fizinius asmenis apie savo veiklą, kurią vykdant tvarkomi jų asmens duomenys, ir jų teises, savo interneto svetainėje skelbdama duomenų apsaugos pranešimus;

                     (11)

                     nedarant poveikio Reglamento (ES) 2018/1725 14 straipsnio 5 daliai ir 16 straipsnio 5 daliai, Komisija taip pat gali pagal to reglamento 25 straipsnį apriboti informacijos teikimą duomenų subjektams ir kitų duomenų subjektų teisių taikymą, kad užtikrintų savo atliekamų konkurencijos tyrimų ir konkurencijos taisyklių vykdymo užtikrinimo, valstybių narių konkurencijos institucijų tyrimų ir procedūrų, tyrimo priemonių ir metodų ir kitų su jos tyrimais susijusių asmenų teisių apsaugą;

                     (12)

                     be to, siekiant išlaikyti veiksmingą bendradarbiavimą, Komisijai gali prireikti apriboti duomenų subjektų teisių taikymą, kad būtų užtikrinta kitų Sąjungos institucijų, įstaigų, organų ir agentūrų arba valstybių narių institucijų atliekamų duomenų tvarkymo operacijų apsauga. Tuo tikslu Komisija turėtų konsultuotis su tomis tarnybomis, institucijomis, įstaigomis, organais ir agentūromis bei valstybių narių institucijomis dėl atitinkamų apribojimų taikymo pagrindų ir būtinybės taikyti apribojimus bei jų taikymo proporcingumo;

                     (13)

                     kiek tai susiję su asmens duomenimis, gautais iš trečiųjų šalių arba tarptautinių organizacijų, Komisijai taip pat gali tekti apriboti informacijos teikimą duomenų subjektams ir kitų duomenų subjektų teisių taikymą, kad ji galėtų bendradarbiauti su tomis šalimis arba organizacijomis ir taip užtikrinti svarbaus Sąjungos bendrojo viešojo intereso tikslo apsaugą. Tačiau kai kuriomis aplinkybėmis duomenų subjekto interesas arba pagrindinės teisės gali būti viršesni už tarptautinio bendradarbiavimo interesą;

                     (14)

                     todėl Komisija yra nustačiusi, kad Reglamento (ES) 2018/1725 25 straipsnio 1 dalies c, g ir h punktuose nustatyti pagrindai yra pagrindai taikyti apribojimus pagal to reglamento 25 straipsnį, kuriuos gali būti būtina taikyti duomenų tvarkymo operacijoms, kurios atliekamos Komisijai vykdant tyrimo ir vykdymo užtikrinimo veiklą konkurencijos srityje ir apima antimonopolinę politiką, susijungimų kontrolę ir valstybės pagalbos kontrolę;

                     (15)

                     Komisija turėtų visus apribojimus taikyti skaidriai ir atitinkamoje registracijos sistemoje registruoti kiekvieną apribojimų taikymo atvejį;

                     (16)

                     pagal Reglamento (ES) 2018/1725 25 straipsnio 8 dalį duomenų valdytojai gali atidėti informacijos teikimą arba jos neteikti dėl to, kad duomenų subjektui taikomas apribojimas, jei tos informacijos pateikimas kokiu nors būdu pakenktų apribojimo tikslui. Tai visų pirma taikytina Reglamento (ES) 2018/1725 16 ir 35 straipsniuose nurodytų teisių apribojimams. Siekdama užtikrinti, kad duomenų subjekto teisės pagal Reglamento (ES) 2018/1725 16 ir 35 straipsnius būtų apribotos tik tol, kol neišnyksta apribojimo priežastys, Komisija turėtų reguliariai, be kita ko, baigdama atitinkamą tyrimą, peržiūrėti savo poziciją;

                     (17)

                     tais atvejais, kai taikomas kitų duomenų subjektų teisių apribojimas, duomenų valdytojas turėtų kiekvienu konkrečiu atveju įvertinti, ar pranešimas apie apribojimą pakenktų jo tikslui. Duomenų valdytojas yra Komisijos tarnyba, atsakinga už konkurencijos politiką;

                     (18)

                     siekiant užtikrinti šio sprendimo laikymąsi, Komisijos duomenų apsaugos pareigūnas turėtų atlikti nepriklausomą apribojimų taikymo patikrinimą;

                     (19)

                     šis sprendimas priimamas Reglamento (ES) 2018/1725 25 straipsnio taikymo tikslais ir, siekiant užtikrinti teisinį tikrumą, turėtų įsigalioti tuo pačiu metu kaip ir tas reglamentas;

                     (20)

                     buvo konsultuotasi su Europos duomenų apsaugos priežiūros pareigūnu,

               PRIĖMĖ ŠĮ SPRENDIMĄ:

            1 straipsnis
            Dalykas ir taikymo sritis

               1.   Šiuo sprendimu nustatomos taisyklės, kurių turi laikytis Komisija, informuodama duomenų subjektus apie jų duomenų tvarkymą pagal Reglamento (ES) 2018/1725 14, 15 ir 16 straipsnius, kai ji vykdo veiklą konkurencijos srityje.
               Juo taip pat nustatomos sąlygos, kuriomis Komisija gali pagal Reglamento (ES) 2018/1725 25 straipsnį apriboti jo 4, 14–17, 19, 20 ir 35 straipsnių taikymą.

               2.   Šis sprendimas taikomas asmens duomenų tvarkymui, kurį Komisija atlieka veiklos, kuria ji siekia vykdyti savo funkcijas pagal Sutarties 101–109 straipsnius, arba su ja susijusiais tikslais.

            2 straipsnis
            Taikytinos išimtys ir apribojimai

               1.   Tais atvejais, kai Komisija vykdo savo funkcijas, susijusias su duomenų subjektų teisėmis pagal Reglamentą (ES) 2018/1725, ji įvertina, ar taikoma kuri nors iš tame reglamente nustatytų išimčių.

               2.   Pagal šio sprendimo 3–7 straipsnius Komisija gali apriboti Reglamento (ES) 2018/1725 14–17, 19, 20 ir 35 straipsnių, taip pat 4 straipsnio 1 dalies a punkte nustatyto skaidrumo principo – tiek, kiek jo nuostatos atitinka Reglamento (ES) 2018/1725 14–17, 19, 20 ir 35 straipsniuose nustatytas teises ir pareigas, – taikymą, kai tų teisių ir pareigų įgyvendinimas keltų grėsmę Komisijos tyrimo ir vykdymo užtikrinimo veiklos tikslui, be kita ko, dėl to, kad būtų atskleistos tyrimo priemonės ir metodai, arba darytų neigiamą poveikį kitų duomenų subjektų teisėms ir laisvėms.

               3.   Pagal 3–7 straipsnius Komisija gali toliau nurodytomis aplinkybėmis apriboti šio straipsnio 2 dalyje nurodytas teises ir pareigas, susijusias su asmens duomenimis, kurie gauti iš kitų Sąjungos institucijų, įstaigų, organų ir agentūrų, valstybių narių ar trečiųjų šalių kompetentingų institucijų arba tarptautinių organizacijų:

                           a)

                           tais atvejais, kai kitos Sąjungos institucijos, įstaigos, organai ir agentūros galėtų apriboti tų teisių ir pareigų įgyvendinimą remdamosi kitais Reglamento (ES) 2018/1725 25 straipsnyje nurodytais aktais arba pagal to reglamento IX skyrių, Europos Parlamento ir Tarybos reglamentą (ES) 2016/794 (6) ar Tarybos reglamentą (ES) 2017/1939 (7);

                           b)

                           tais atvejais, kai valstybių narių kompetentingos institucijos galėtų apriboti tų teisių ir pareigų įgyvendinimą remdamosi Europos Parlamento ir Tarybos reglamento (ES) 2016/679 (8) 23 straipsnyje nurodytais aktais arba pagal nacionalines priemones, kuriomis į nacionalinę teisę perkeliama Europos Parlamento ir Tarybos direktyvos (ES) 2016/680 (9) 13 straipsnio 3 dalis, 15 straipsnio 3 dalis arba 16 straipsnio 3 dalis;

                           c)

                           tais atvejais, kai tų teisių ir pareigų įgyvendinimas galėtų kelti grėsmę Komisijos bendradarbiavimui su trečiosiomis šalimis arba tarptautinėmis organizacijomis atliekant konkurencijos tyrimus arba užtikrinant konkurencijos srities sprendimų vykdymą.

                     Prieš taikydama apribojimus pirmos pastraipos a ir b punktuose nurodytomis aplinkybėmis, Komisija konsultuojasi su atitinkamomis Sąjungos institucijomis, įstaigomis, organais, agentūromis arba valstybių narių kompetentingomis institucijomis, išskyrus atvejus, kai jai yra aišku, kad apribojimo taikymas yra numatytas viename iš tuose punktuose nurodytų aktų.
               Pirmos pastraipos c punktas netaikomas tais atvejais, kai už Komisijos interesą bendradarbiauti su trečiosiomis šalimis arba tarptautine organizacija yra viršesni duomenų subjektų interesai arba pagrindinės teisės ir laisvės.

               4.   1, 2 ir 3 dalys nedaro poveikio kitų Komisijos sprendimų, kuriais nustatomos vidaus taisyklės dėl informacijos teikimo duomenų subjektams ir tam tikrų teisių apribojimo pagal Reglamento (ES) 2018/1725 25 straipsnį ir Komisijos darbo tvarkos taisyklių 23 straipsnį, taikymui.

            3 straipsnis
            Informacijos teikimas duomenų subjektams

               1.   Komisija savo interneto svetainėje skelbia duomenų apsaugos pranešimus, kuriais visi duomenų subjektai informuojami apie jos veiklą, kurią vykdant tvarkomi jų asmens duomenys.

               2.   Nedarant poveikio Reglamento (ES) 2018/1725 14 straipsnio 5 daliai ir 16 straipsnio 5 daliai, tais atvejais, kai Komisija visiškai ar iš dalies apriboja informacijos teikimą duomenų subjektams, kurių duomenys tvarkomi konkurencijos tyrimo arba vykdymo užtikrinimo (įskaitant susijusią operatyvinę veiklą) tikslais, ji pagal 6 straipsnį užfiksuoja ir užregistruoja apribojimo taikymo priežastis.

            4 straipsnis
            Duomenų subjekto teisė susipažinti su duomenimis, reikalauti juos ištrinti ir apriboti jų tvarkymą

               1.   Tais atvejais, kai Komisija visiškai ar iš dalies apriboja atitinkamai Reglamento (ES) 2018/1725 17, 19 ir 20 straipsniuose nurodytą duomenų subjekto teisę susipažinti su duomenimis, teisę reikalauti juos ištrinti arba apriboti jų tvarkymą, ji atsakyme į prašymą leisti susipažinti su duomenimis, juos ištrinti arba apriboti jų tvarkymą informuoja atitinkamą duomenų subjektą apie taikomą apribojimą ir pagrindines jo taikymo priežastis, taip pat apie galimybę pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.

               2.   Informacija apie 1 dalyje nurodyto apribojimo taikymo priežastis gali būti neteikiama, jei tai pakenktų apribojimo tikslui.

               3.   Komisija pagal 6 straipsnį užfiksuoja ir užregistruoja apribojimo taikymo priežastis.

               4.   Tais atvejais, kai teisė susipažinti su duomenimis yra visiškai ar iš dalies apribota, duomenų subjektas savo teisę susipažinti su duomenimis įgyvendina pagal Reglamento (ES) 2018/1725 25 straipsnio 6, 7 ir 8 dalis tarpininkaujant Europos duomenų apsaugos priežiūros pareigūnui.

            5 straipsnis
            Pranešimas duomenų subjektams apie asmens duomenų saugumo pažeidimus
            Tais atvejais, kai Komisija apriboja pranešimą duomenų subjektui apie asmens duomenų saugumo pažeidimus, kaip nurodyta Reglamento (ES) 2018/1725 35 straipsnyje, ji pagal šio sprendimo 6 straipsnį užfiksuoja ir užregistruoja apribojimo taikymo priežastis.

            6 straipsnis
            Apribojimų fiksavimas ir registravimas

               1.   Komisija fiksuoja bet kokio apribojimo taikymo pagal šį sprendimą priežastis, įskaitant būtinybės taikyti apribojimą ir jo taikymo proporcingumo vertinimą.

               2.   Tuo tikslu įraše nurodoma, kaip teisės įgyvendinimas keltų grėsmę Komisijos tyrimo ir vykdymo užtikrinimo veiklos ar pagal 2 straipsnio 2 ar 3 dalį taikomų apribojimų tikslui arba darytų neigiamą poveikį kitų duomenų subjektų teisėms ir laisvėms.

               3.   Įrašas ir atitinkamais atvejais dokumentai, kuriais grindžiamos pagrindinės faktinės ir teisinės aplinkybės, užregistruojami. Europos duomenų apsaugos priežiūros pareigūno prašymu jie pateikiami jam susipažinti.

            7 straipsnis
            Apribojimų trukmė

               1.   3, 4 ir 5 straipsniuose nurodyti apribojimai toliau taikomi tol, kol neišnyksta juos pagrindžiančios priežastys.

               2.   Tais atvejais, kai išnyksta 3 arba 5 straipsnyje nurodyto apribojimo taikymo priežastys, Komisija panaikina apribojimą ir duomenų subjektui nurodo apribojimo taikymo priežastis. Kartu Komisija informuoja duomenų subjektą apie galimybę bet kuriuo metu pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.

               3.   Komisija kiekvienais metais, be kita ko, baigdama atitinkamą tyrimą, peržiūri 3 ir 5 straipsniuose nurodytų apribojimų taikymą.

            8 straipsnis
            Duomenų apsaugos pareigūno atliekamas patikrinimas

               1.   Kiekvienu atveju, kai pagal šį sprendimą apribojamos duomenų subjektų teisės, apie tai be reikalo nedelsiant informuojamas duomenų apsaugos pareigūnas. Duomenų apsaugos pareigūno prašymu jam suteikiama galimybė susipažinti su įrašais ir visais dokumentais, kuriais grindžiamos pagrindinės faktinės ir teisinės aplinkybės.

               2.   Duomenų apsaugos pareigūnas gali prašyti peržiūrėti apribojimo taikymą. Duomenų apsaugos pareigūnas informuojamas apie prašomos peržiūros rezultatus.

            9 straipsnis
            Įsigaliojimas
            Šis sprendimas įsigalioja Reglamento (ES) 2018/1725 įsigaliojimo dieną.

            Priimta Briuselyje 2018 m. gruodžio 5 d.

                  Komisijos vardu

                  Pirmininkas

               Jean-Claude JUNCKER

            (1)  Žr. visų pirma antimonopolinės politikos atveju 2002 m. gruodžio 16 d. Tarybos reglamentą (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL L 1, 2003 1 4, p. 1), susijungimų kontrolės atveju – 2004 m. sausio 20 d. Tarybos reglamentą (EB) Nr. 139/2004 dėl koncentracijų tarp įmonių kontrolės (EB Susijungimų reglamentas) (OL L 24, 2004 1 29, p. 1), o valstybės pagalbos kontrolės atveju – 2015 m. liepos 13 d. Tarybos reglamentą (ES) 2015/1589, nustatantį išsamias Sutarties dėl Europos Sąjungos veikimo 108 straipsnio taikymo taisykles (OL L 248, 2015 9 24, p. 9).

            (2)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39). Tvarkymas, kaip apibrėžta Reglamento (ES) 2018/1725 3 straipsnio 3 punkte, taip pat apima atvejus, kai Komisija gauna jai savanoriškai pateiktus asmens duomenis.

            (3)  Komisijos bylų saugojimą reglamentuoja Bendrasis bylų saugojimo terminų sąrašas – norminis dokumentas (paskutinė jo versija – SEC(2012)713), kuriame nustatyti įvairių rūšių Komisijos bylų saugojimo terminai.

            (4)  Žr. visų pirma Sutarties 339 straipsnį ir Reglamento (EB) Nr. 1/2003 28 straipsnį; 2004 m. balandžio 7 d. Komisijos reglamento (EB) Nr. 773/2004 dėl bylų nagrinėjimo Komisijoje pagal Sutarties 81 ir 82 straipsnius tvarkos 15 straipsnio 4 dalį (OL L 123, 2004 4 27, p. 18); Reglamento (EB) Nr. 139/2004 17 straipsnį ir 2004 m. balandžio 21 d. Komisijos reglamento (EB) Nr. 802/2004, įgyvendinančio Tarybos reglamentą (EB) Nr. 139/2004 dėl koncentracijų tarp įmonių kontrolės18 straipsnį (OL L 133, 2004 4 30, p. 1); Reglamento (ES) 2015/1589 30 ir 31 straipsnius; reikalaujamas Reglamento (EB) Nr. 794/2004 su pakeitimais prieduose išdėstytų pranešimų apie valstybės pagalbą formose pateiktas deklaracijas apie konfidencialią informaciją.

            (5)  Duomenų subjektų teisių įgyvendinimas pagal Reglamentą (ES) 2018/1725 ir duomenų valdytojų pareigų vykdymas pagal tą reglamentą nedaro poveikio Komisijos požiūriui į subjektų, dėl kurių vyksta konkurencijos procedūra, teisę į gynybą. Todėl per konkurencijos tyrimą byloje surinktų įrodymų vientisumas ir autentiškumas negali būti pažeisti pakeičiant dokumentus, kurie gauti ar surinkti laikantis taikytinų konkurencijos srities procedūrinių taisyklių.

            (6)  2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016 5 24, p. 53).

            (7)  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1).

            (8)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (9)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuriuo panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).


title: 2018 m. gruodžio 17 d. Tarybos sprendimas, kuriuo skiriamas vienas Europos cheminių medžiagų agentūros Valdančiosios tarybos narys

text:
21.12.2018

                  LT

                  Europos Sąjungos oficialusis leidinys

                  C 460/11

         TARYBOS SPRENDIMAS
         2018 m. gruodžio 17 d.
         kuriuo skiriamas vienas Europos cheminių medžiagų agentūros Valdančiosios tarybos narys
         (2018/C 460/09)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 79 straipsnį,
         kadangi:

                     (1)

                     Reglamento (EB) Nr. 1907/2006 79 straipsnyje numatyta, kad Taryba Europos cheminių medžiagų agentūros Valdančiosios tarybos (toliau – Valdančioji taryba) nariais turi skirti po vieną atstovą iš kiekvienos valstybės narės;

                     (2)

                     Taryba 2014 m. rugsėjo 25 d. sprendimu (2) paskyrė vieną Valdančiosios tarybos narį;

                     (3)

                     Kroatijos vyriausybė informavo Tarybą ketinanti paskirti dabartinį Kroatijos atstovą Valdančiojoje taryboje ir pateikė kandidatūrą antrai kadencijai iki 2022 m. rugsėjo 26 d.,

               PRIĖMĖ ŠĮ SPRENDIMĄ:

            1 straipsnis
            Kroatijos pilietis Bojan VIDOVIĆ, gimęs 1976 m. gegužės 22 d., skiriamas Europos cheminių medžiagų agentūros Valdančiosios tarybos nariu laikotarpiui nuo 2018 m. rugsėjo 26 d. iki 2022 m. rugsėjo 26 d.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. gruodžio 17 d.

                  Tarybos vardu

                  Pirmininkė

               E. KÖSTINGER

            (1)  OL L 396, 2006 12 30, p. 1.

            (2)  OL C 350, 2014 9 25, p. 3.


title: 2018 m. lapkričio 29 d. Tarybos sprendimas (ES) 2018/2068 dėl Europos Sąjungos ir Maroko Karalystės tausios žvejybos partnerystės susitarimo, jo įgyvendinimo protokolo ir prie susitarimo pridedamų laiškų, kuriais pasikeista, pasirašymo Sąjungos vardu

text:
28.12.2018

                  LT

                  Europos Sąjungos oficialusis leidinys

                  L 331/1

         TARYBOS SPRENDIMAS (ES) 2018/2068
         2018 m. lapkričio 29 d.
         dėl Europos Sąjungos ir Maroko Karalystės tausios žvejybos partnerystės susitarimo, jo įgyvendinimo protokolo ir prie susitarimo pridedamų laiškų, kuriais pasikeista, pasirašymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 5 dalimi,
         atsižvelgdami į Europos Komisijos pasiūlymą,
         kadangi:

                     (1)

                     2006 m. gegužės 22 d. Taryba priėmė Reglamentą (EB) Nr. 764/2006 (1) dėl Europos bendrijos ir Maroko Karalystės partnerystės Susitarimo žuvininkystės sektoriuje (toliau – Susitarimas) sudarymo. Susitarimo galiojimas vėliau buvo savaime pratęsiamas;

                     (2)

                     paskutinis šio Susitarimo įgyvendinimo protokolas, kuriuo nustatytos jame numatytos žvejybos galimybės ir finansinis įnašas, baigė galioti 2018 m. liepos 14 d.;

                     (3)

                     Sprendime byloje C-266/16 (2), atsakydamas į prašymą priimti prejudicinį sprendimą dėl Susitarimo ir jo įgyvendinimo protokolo galiojimo bei aiškinimo, Teisingumo Teismas nustatė, kad nei Susitarimas, nei jo įgyvendinimo protokolas netaikomi vandenims, esantiems greta Vakarų Sacharos teritorijos;

                     (4)

                     Sąjunga nedaro poveikio Jungtinių Tautų remiamo politinio proceso dėl Vakarų Sacharos galutinio statuso rezultatams ir nuolat pabrėžė savo įsipareigojimą siekti, kad būtų išspręstas konfliktas Vakarų Sacharoje, kuri šiuo metu Jungtinių Tautų įtraukta į priklausomų teritorijų sąrašą ir kurios didžiąją dalį šiuo metu administruoja Maroko Karalystė. Sąjunga visapusiškai remia Jungtinių Tautų generalinio sekretoriaus ir jo asmeninio pasiuntinio pastangas padėti konflikto šalims surasti teisingą, tvarų ir abipusiškai priimtiną politinį sprendimą, kuris suteiktų Vakarų Sacharos tautai teisę į apsisprendimą pagal susitarimus, atitinkančius Jungtinių Tautų Chartijoje nustatytus tikslus bei principus, išdėstytus Jungtinių Tautų Saugumo Tarybos (JT ST) rezoliucijose, visų pirma JT ST rezoliucijoje 2152 (2014), JT ST rezoliucijoje 2218 (2015), JT ST rezoliucijoje 2285 (2016), JT ST rezoliucijoje 2351 (2017) ir JT ST rezoliucijoje 2414 (2018);

                     (5)

                     Sąjungos laivynams turėtų būti galima tęsti žvejybos veiklą, jų vykdomą nuo Susitarimo įsigaliojimo, o Susitarimo taikymo sritis turėtų būti apibrėžta taip, kad į ją būtų įtraukti greta Vakarų Sacharos teritorijos esantys vandenys. Be to, žvejybos partnerystę būtina tęsti, kad ta teritorija galėtų ir toliau gauti naudos iš sektorinės paramos, kuri teikiama pagal Susitarimą, laikantis Sąjungos ir tarptautinės teisės, įskaitant žmogaus teisių teisę, ir yra naudinga atitinkamiems žmonėms;

                     (6)

                     tuo tikslu 2018 m. balandžio 16 d. Taryba įgaliojo Komisiją pradėti derybas su Maroko Karalyste siekiant iš dalies pakeisti susitarimą ir susitarti dėl naujo įgyvendinimo protokolo. Pasibaigus toms deryboms, 2018 m. liepos 24 d. parafuotas naujas Europos Sąjungos ir Maroko Karalystės tausios žvejybos partnerystės susitarimas (toliau – Žvejybos susitarimas), taip pat naujas įgyvendinimo protokolas, įskaitant to protokolo priedą ir priedėlius bei prie Žvejybos susitarimo pridedamus laiškus, kuriais pasikeista ir kurie yra neatsiejama Žvejybos susitarimo dalis;

                     (7)

                     Žvejybos susitarimo tikslas – sudaryti galimybes Sąjungai ir Maroko Karalystei glaudžiau bendradarbiauti skatinant tausios žvejybos politiką ir racionalų žvejybos išteklių naudojimą Žvejybos susitarime nustatytoje žvejybos zonoje ir remiant Maroko Karalystės pastangas plėtoti žvejybos sektorių ir mėlynąją ekonomiką. Todėl susitarimas padeda siekti Sąjungos tikslų pagal Europos Sąjungos sutarties 21 straipsnį;

                     (8)

                     Komisija įvertino galimą Žvejybos susitarimo poveikį darniam vystymuisi, visų pirma kiek tai yra susiję su nauda, kurią gautų atitinkami žmonės, ir susijusių teritorijų gamtos išteklių naudojimu;

                     (9)

                     atsižvelgiant į tą vertinimą manoma, kad Žvejybos susitarimas turėtų būti labai naudingas atitinkamiems žmonėms, atsižvelgiant į teigiamą socialinį ir ekonominį poveikį šiems žmonėms, visų pirma susijusį su užimtumu ir investicijomis, ir į jo poveikį žvejybos sektoriaus ir žuvų perdirbimo sektoriaus vystymuisi;

                     (10)

                     be to, manoma, kad Žvejybos susitarimu geriausiai užtikrinamas tausus greta Vakarų Sacharos esančių vandenų gamtos išteklių naudojimas, kadangi žvejybos veikla grindžiama patikimiausiomis tos srities mokslinėmis nuomonėmis ir rekomendacijomis ir jai taikomos tinkamos stebėsenos bei kontrolės priemonės;

                     (11)

                     atsižvelgdama į Teisingumo Teismo sprendime išdėstytus motyvus, Komisija kartu su Europos išorės veiksmų tarnyba ėmėsi visų dabartinėmis aplinkybėmis pagrįstų ir įmanomų priemonių, kad atitinkami žmonės būtų tinkamai įtraukti į konsultacijas ir būtų įsitikinta jų pritarimu. Vakarų Sacharoje ir Maroko Karalystėje vykdytos plačios konsultacijos, o šiose konsultacijose dalyvavę socialiniai, ekonominiai ir politiniai subjektai aiškiai pritarė Žvejybos susitarimo sudarymui. Tačiau konsultacijų procese nesutiko dalyvauti Polisario frontas ir kai kurie kiti subjektai;

                     (12)

                     nesutikusieji dalyvauti šiame procese nepritarė Žvejybos susitarimo ir jo įgyvendinimo protokolo taikymui greta Vakarų Sacharos esančiuose vandenyse, kadangi iš esmės laikėsi nuomonės, kad tokie aktai patvirtintų Maroko Karalystės poziciją dėl Vakarų Sacharos teritorijos. Tačiau nė viena Žvejybos susitarimo arba jo įgyvendinimo protokolo nuostata neleidžia manyti, kad juo pripažįstama Maroko aukščiausioji valdžia Vakarų Sacharoje ir greta esančiuose vandenyse arba jo suverenios teisės į juos. Be to, Sąjunga ir toliau dar aktyviau palaikys su Jungtinių Tautų parama pradėtą ir tęsiamą taikų konflikto sprendimo procesą;

                     (13)

                     Žvejybos susitarimas, jo įgyvendinimo protokolas ir prie Žvejybos susitarimo pridedami laiškai, kuriais pasikeista, turėtų būti pasirašyti,

               PRIĖMĖ ŠĮ SPRENDIMĄ:

            1 straipsnis
            Europos Sąjungos ir Maroko Karalystės tausios žvejybos partnerystės susitarimo (Žvejybos susitarimas), jo įgyvendinimo protokolo ir prie Žvejybos susitarimo pridedamų laiškų, kuriais pasikeista, pasirašymas patvirtinamas Sąjungos vardu su sąlyga, kad tie aktai (3) bus sudaryti.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Žvejybos susitarimą, jo įgyvendinimo protokolą ir prie Žvejybos susitarimo pridedamus laiškus, kuriais pasikeista.

            3 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2018 m. lapkričio 29 d.

                  Tarybos vardu

                  Pirmininkė

               M. SCHRAMBÖCK

            (1)  2006 m. gegužės 22 d. Tarybos reglamentas (EB) Nr. 764/2006 dėl Europos bendrijos ir Maroko Karalystės partnerystės susitarimo žuvininkystės sektoriuje sudarymo (OL L 141, 2006 5 29, p. 1).

            (2)  2018 m. vasario 27 d. Teisingumo Teismo sprendimas C-266/16 Western Sahara Campaign UK, ECLI:EU:C:2018:118.

            (3)  Susitarimo tekstas, įgyvendinimo protokolas bei prie Žvejybos susitarimo pridedami laiškai, kuriais pasikeista, bus paskelbti kartu su sprendimu dėl jų sudarymo.


title: 2018 m. birželio 25 d. Tarybos sprendimas (ES) 2019/102 dėl Europos ir Viduržemio jūros regiono šalių susitarimo, įsteigiančio asociaciją tarp Europos Bendrijų bei jų valstybių narių ir Izraelio Valstybės, protokolo, kuriuo atsižvelgiama į Kroatijos Respublikos įstojimą į Europos Sąjungą, pasirašymo Europos Sąjungos bei jos valstybių narių vardu ir laikino taikymo

text:
24.1.2019

                  LT

                  Europos Sąjungos oficialusis leidinys

                  L 21/1

         TARYBOS SPRENDIMAS (ES) 2019/102
         2018 m. birželio 25 d.
         dėl Europos ir Viduržemio jūros regiono šalių susitarimo, įsteigiančio asociaciją tarp Europos Bendrijų bei jų valstybių narių ir Izraelio Valstybės, protokolo, kuriuo atsižvelgiama į Kroatijos Respublikos įstojimą į Europos Sąjungą, pasirašymo Europos Sąjungos bei jos valstybių narių vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 5 dalimi,
         atsižvelgdama į Aktą dėl Kroatijos Respublikos stojimo, ypač į jo 6 straipsnio 2 dalį,
         atsižvelgdama į Europos Komisijos pasiūlymą,
         kadangi:

                     (1)

                     1995 m. lapkričio 20 d. Briuselyje pasirašytas Europos ir Viduržemio jūros regiono šalių susitarimas, įsteigiantis asociaciją tarp Europos Bendrijų bei jų valstybių narių ir Izraelio Valstybės (1) (toliau – Susitarimas). Susitarimas įsigaliojo 2000 m. birželio 1 d.;

                     (2)

                     2013 m. liepos 1 d. Kroatijos Respublika tapo Europos Sąjungos valstybe nare;

                     (3)

                     pagal Akto dėl Kroatijos Respublikos stojimo 6 straipsnio 2 dalį dėl Kroatijos Respublikos prisijungimo prie Susitarimo susitariama Tarybai, vieningai veikiančiai valstybių narių vardu, ir Izraelio Valstybei sudarant Susitarimo protokolą;

                     (4)

                     2012 m. rugsėjo 14 d. Taryba įgaliojo Komisiją pradėti derybas su Izraelio Valstybe. Derybos sėkmingai užbaigtos 2017 m. rugsėjo 28 d. parafavus Protokolą;

                     (5)

                     Protokolo 7 straipsnio 3 dalyje numatyta jį laikinai taikyti prieš jo įsigaliojimą;

                     (6)

                     Protokolas turėtų būti pasirašytas su sąlyga, kad jis bus sudarytas, ir taikomas laikinai,

               PRIĖMĖ ŠĮ SPRENDIMĄ:

            1 straipsnis
            Sąjungos bei jos valstybių narių vardu leidžiama pasirašyti Europos ir Viduržemio jūros regiono šalių susitarimo, įsteigiančio asociaciją tarp Europos Bendrijų bei jų valstybių narių ir Izraelio Valstybės, protokolą, kuriuo atsižvelgiama į Kroatijos Respublikos įstojimą į Europos Sąjungą, su sąlyga, kad Protokolas bus sudarytas.
            Protokolo tekstas pridedamas prie šio sprendimo.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos ir jos valstybių narių vardu pasirašyti Protokolą.

            3 straipsnis
            Nuo 2013 m. liepos 1 d. Protokolas pagal jo 7 straipsnio 3 dalį taikomas laikinai, kol bus užbaigtos jo sudarymui būtinos procedūros.

            4 straipsnis
            Šis sprendimas įsigalioja jo priėmimo dieną.

            Priimta Liuksemburge 2018 m. birželio 25 d.

                  Tarybos vardu

                  Pirmininkė

               F. MOGHERINI

            (1)  OL L 147, 2000 6 21, p. 3.